**Adaptáciu študenta na vysokoškolské štúdium môžu uľahčiť nasledujúce usmernenia:**

**Študent – štúdium**

* Ak sa študent potrebuje zorientovať vo všetkých svojich právach a povinnostiach a zároveň chce prezieravo predísť všetkým prípadným problémom pri svojom vysokoškolskom štúdiu, preštuduje si dva základné dokumenty*,* ktoré sa ho pri štúdiu na Pedagogickej fakulte PU budú bytostne dotýkať a ich neznalosť ho v prípade neočakávaných študijných problémov neospravedlní:

**Študijný poriadok PU**

<http://www.unipo.sk/pedagogicka-fakulta/stud-poriadok>

**Disciplinárny poriadok PU** <http://www.unipo.sk/public/media/5464/disciplinarny_poriadok_08.pdf>

* Povinnosťou študenta je oboznámiť sa s jednotkami študijného programu a s informačnými listami všetkých študijných predmetov, ktoré absolvuje. Zvlášť dôležité je oboznámiť sa s podmienkami hodnotenia predmetu a dôsledne ich plniť.
* Ak sa predsa počas vášho štúdia vyskytne vážny problém, postup riešenia je nasledovný:
1. konzultujte problém s vyučujúcim – ak sa problém nevyrieši,
2. konzultujte problém s tútorom daného ročníka – ak sa ani vtedy problém neposunie ďalej,
3. konzultujte problém s vedúcim katedry, ku ktorej sa váš problém viaže – ak sa však ani teraz problém nepodarí odstrániť,
4. konzultujte problém s vedením fakulty.

**Študent – učiteľ**

**Oslovovanie vyučujúceho**:

* Na akademickej pôde platia pri stretnutí či oslovení rovnaké pravidlá zdvorilosti ako v bežnom živote.
* V osobnom kontakte na akademickej pôde študent oslovuje učiteľa podľa dosiahnutej akademickej hodnosti, resp. podľa funkčnej pozície (pani dekanka, pani prodekanka ap.):

Mgr. Júlia Tamarová – pani magisterka,

Mgr. Júlia Tamarová, PhD. – pani doktorka,

PaedDr. (alebo PhDr.) Júlia Tamarová, PhD. – pani doktorka,

PaedDr. Júlia Tamarová, PhD. – pani doktorka,

doc. PhDr. Júlia Tamarová, PhD. – pani docentka,

prof. PhDr. Júlia Tamarová, PhD. – pani profesorka,

prof. PaedDr. Júlia Tamarová, CSc. – pani profesorka.

**Kontakt s vyučujúcim:**

* V prípade potreby sa študent môže s učiteľom skontaktovať počas jeho konzultačných hodín, ktoré má každý učiteľ stanovené a zverejnené elektronicky i na sekretariáte príslušnej katedry. Uvedený čas je vyhradený pre študentov.
* Dohodnúť sa s učiteľom na individuálnom čase konzultácie možno ešte prostredníctvom e-mailu, resp. priamo po ukončení prednášky či semináru.
* Študent využíva e-mailovú komunikáciu s učiteľom v nevyhnutnom prípade a dodržiava pri nej princípy a zásady efektívnej verbálnej komunikácie. V opačnom prípade učiteľ nemusí na doručenú správu odpovedať (týka sa to aj anonymných e-mailov či e-mailov porušujúcich normy slušného správania ap.).

**Štandardný spôsob vstupu do kancelárie učiteľa:**

* Študent klope iba na dvere učiteľa, s ktorým chce komunikovať, čo predpokladá, že ho pozná, resp. pozná jeho meno; a iba vtedy, ak vie presne, o čom chce hovoriť (pozná názov predmetu, o ktorom chce diskutovať; podmienky hodnotenia a pod.).
* Študent po zaklopaní nemusí čakať na chodbe na otvorenie dverí učiteľom, resp. čakať za dverami na zavolanie. Po zaklopaní môže pokojne vstúpiť do kancelárie.
* Učiteľ je nielen pedagogický, ale aj vedecký pracovník – vyučovacia činnosť je len časťou jeho pracovného úväzku, a preto je prirodzené, že nemôže byť študentovi k dispozícii kedykoľvek.

**Študent – predmet**

* Výučba sa realizuje prevažne formou prednášok a seminárov, a preto neospravedlnenú neúčasť môže učiteľ hodnotiť aj ako nesplnenie si povinností.
* Dĺžka prednášky a seminára je stanovená, a preto je nevhodné, ak sa vymedzený čas skráti neskorým príchodom, resp. skorým odchodom študenta. Za dôvody ospravedlnenia sa nepokladajú príchody a odchody autobusov či trolejbusov, brigády študentov, rodinné oslavy ap. Ospravedlniť možno iba nepredvídateľné udalosti (v rodine, v doprave ap.).
* Najdôležitejšie informácie o cieli a obsahu predmetu, o podmienkach a termínoch hodnotenia sú v informačnom liste predmetu (infolist) a v sylaboch predmetu (vrátane študijnej literatúry).
* Za dobrý zdroj sa nepovažuje to, čo povie iný študent či študentka. V prípade problémov neznalosť obsahu týchto dokumentov neospravedlní.
* Informačný list predmetu a sylaby predmetu sú dokumenty záväzné pre študenta i pre učiteľa. Ich obsah sa už v priebehu semestra nemení a neprispôsobuje.
* Štúdium na vysokej škole je prevažne samoštúdiom, pri ktorom je učiteľ sprievodcom a skúsenejším kolegom. Preto sa u študenta Pedagogickej fakulty PU považuje za samozrejmé, že sa na začiatku štúdia zapíše do univerzitnej alebo vedeckej knižnice a počas štúdia využíva ich knižničné služby.
* Vzhľadom na charakter vysokoškolského štúdia nie je možné na seminároch a prednáškach prejsť všetkými tematickými okruhmi predmetu.

* Učiteľ je zodpovedný za naplnenie cieľa a obsahu predmetu i za hodnotenie študenta podľa kritérií stanovených v infoliste predmetu. Spochybňovanie rozhodnutí učiteľa pri hodnotení nepatrí do akademického prostredia. Ak však študent urobil pre úspešné zvládnutie predmetu maximum a napriek tomu má pocit neadekvátneho ohodnotenia, postupuje podľa Študijného poriadku PU.

**Študent – seminárne (a iné) práce**

* Študentská práca porušujúca normy spisovného slovenského jazyka nemusí byť vyučujúcim akceptovaná, resp. sa jej jazykovoštylistická úroveň môže premietnuť aj do hodnotenia študenta.
* Študent by mal disponovať primeranou úrovňou počítačovej gramotnosti: práca s PC, internetom, tlačiarňou, elektronickými databázami.
* Odhalenie podvádzania vo forme sťahovania prác z internetu alebo iného spôsobu nečestného využívania cudzích zdrojov sa považuje za plagiátorstvo a študent sa môže za svoje počínanie zodpovedať pred disciplinárnou komisiou.

**Na záver...**

* Štúdium na vysokej škole je dobrovoľné; zúčastňuje sa ho ten, kto má záujem o zvolený odbor. Nezáujem o študovaný odbor prináša komplikácie študentovi (strata času, stres a sklamanie z neúspechu) i učiteľovi.
* Ak sa študent rozhodol študovať na Pedagogickej fakulte Prešovskej univerzity, potom sa ho týkajú všetky práva a povinnosti študenta. Za študijné úspechy i neúspechy preberá zodpovednosť študent. Prijatie na vysokú školu nie je zárukou, že štúdium bude úspešne ukončené.
* Pri zodpovednom plnení všetkých študijných povinností a využívaní ponúkaných príležitostí máte počas vysokoškolského štúdia jedinečnú šancu na budovanie svojej odbornej expertízy a na osobnostný a sociálny rozvoj.